《朮煎》
宋代·吕本中

断苗取灵根，斸石不到土。道人扫落叶，闭户手自煮。

晴烟溜窗扫，初夜过风雨。老盆酌天醴，春瓮发膏乳。

檐囊到城市，馈我一勺许。中年血气败，今我饮此醑。

色如胶饴重，味有荷心苦。京城旧交游，臡醢乱鼎俎。

谁能供此饮，远视鸿鹄举。一洗肝肺尘，但咽公勿吐。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。